དེ་ནི་ལོ་ངོ་བཅོ་ལྔའི་སྔ་རོལ་གྱི་དོན་དག་ཅིག་ཡིན།ཡུལ་འདི་གར་ལུགས་རྙིང་གི་ཟླ་དྲུག་པའི་ཚེས་དྲུག་ཉིནཆུ་དཀརཟེར་བའི་དུས་ཆེན་ཞིག་ཡོད་ལ།དམངས་ཁྲོད་དུ་གྲགས་པ་ལྟར་ན།ཉིན་དེར་འཛམ་བུ་གླིང་གི་ཆུ་ཐམས་ཅད་སྨན་དུ་གྱུར་ཡོད་ཟེར་བས།དད་ལྡན་ཕོ་མོ་མང་བོས་ནངས་སྔ་མོ་ནས་ཞིམ་པོའི་ཟས་ཟོས་ཐོགམཛེས་པའི་གོས་གྱོན་ནས་པད་མའི་ཚལ་ལ་བུང་བའི་འདུ་འགོད་བཞིན་སྨད་ཕྱོགས་རྨ་ཆུའི་འགྲམ་ངོགས་སུ་བྱེ་རྡོ་ཆེན་པོའི་སྲུབས་སུ་བཞུར་འོངས་པའི་ཆུ་མིག་ཁ་དེར་འཛོམས་ནས་ཆུ་འཐུངས་པ་དང་།སྣོད་ནང་དུ་ལེན་པ།ཁ་ངོ་བཀྲུ་བ་སོགས་བྱེད།རང་ཉིད་ཀྱང་སྡེ་བའི་གསར་མོ་སྐོར་ཞིག་དང་འགྲོགས་ནས་སོང་བ་ལ།ཕྱི་དྲོའི་མཚམས་སུ་མི་ཀུན་པོ་ཉེ་ལོགས་ཀྱི་སྡོང་རའི་ནང་འདུས་ཏེ་ལ་གཞས་ལེན་མགོ་བརྩམས།དེའི་དུས་སྨད་ཕྱོགས་རྫོང་མཁར་དང་ཐག་ཉེ་སའི་སྡེ་བ་ཀུན་ཏུ་མོ་ལའང་གླུ་དང་ལ་གཞས་བླངས་ནས་མཚན་སྙན་གྲགས་ངེས་ཅན་ཞིག་ཡོད་པས།རང་གི་ལེན་རོགས་ནི་སྟོད་ཕྱོགས་སྲིན་པོ་རྫ་འདབས་ཀྱི་ཚོ་དྲུག་སྡེ་བ་ནས་ཡོང་བའི་སྟག་ཤར་ལྷ་བུ་ཟེར་བ་དེ་དང་ཁེལ།གསར་བུ་དེ་ནི་གདོང་སྨུག་ཅིང་མིག་ཆེ་ལ་སོ་དཀར་བས་མི་ཚད།སྐད་སྙན་ཞིང་འཛུམ་ལྡན་ལ་འཁོར་ཚུལ་ཡག་པས།དངོས་གནས་ལྷ་ཡི་བུ་ཕྲུག་མི་ཡུལ་དུ་བྱོན་པ་འདྲ་བ་ཞིག་མཆིས།ཁོའི་མིག་གི་ལྟ་ཕྱོགས་ལས་ཀྱང་རང་ཉིད་བློར་འབབ་བཞིན་པ་དང་འདྲ་བས།ཁོ་གཉིས་ཀྱིས་སྣང་བ་མཐུན་པའི་སྐོར་རྐྱང་རྐྱང་བླངས་ནས་དུས་ཚོད་འགའ་ཇི་ལྟར་འདས་པའང་མ་ཚོར།དེ་དག་ལས་མོས་ཚེ་གང་བོར་བརྗེད་ཐབས་བྲལ་པ་ནི་ཁོས་བག་ལྷོད་པའི་ངངཟབ་མོ་ལཡི་དབྱངས་རྟར་བཀུགས་ནས་བླངས་སོང་བའི་ལ་གཞས་དེ་ཡིན་ལ།ལ་གཞས་དེའི་འགུགས་ཤུགས་ཀྱིས་མོ་ནི་རང་སྡེ་དང་བསྡུར་ཚེ་མཐའ་འཁོབ་ཏུ་སྨྲར་རུང་བའི་ས་ཆ་འདིར་གནས་ལ་ཡོང་དགོས་བྱུང་།ལ་གཞས་དེ་ནི་ད་ལྟའང་མོའི་ཡིད་ལ་རྡོ་བརྐོས་རི་མོ་བཞིན་བབས་ཡོད་པས།བསུབས་ཀྱང་གསུབ་རྒྱུ་མི་འདུགཅེས་པའི་ཚད་ལ་བསླེབས་ཡོད།